༄༅། །དཔལ་ལྡན་འབྲུག་པ་ངག་དབང་རྣམ་རྒྱལ་ལ་བརྟེན་པའི་བླ་མའི་རྣལ་འབྱོར་ཐུན་མོང་མ་ཡིན་པ་བཞུགས་སོ། །

ན་མོ་གུ་རུ་བཛྲ་དྷ་ར་ཝ་གིནྡྲ་བི་ཛཱ་ཡེ། ཡུན་རིང་བསྒྲིབས་པའི་སེམས་ཀྱི་ཁང་བུའི་ནང༌། །ཉི་ཟླའི་འོད་ཀྱིས་བརྫི་བར་མི་ནུས་པའི། །སྨག་རུམ་འདི་ཀོ་གསལ་བྱེད་བླ་མ་ལས། །མེད་ཕྱིར་བླ་མ་སྙིང་གི་དཀྱིལ་དུ་མཆོད། །གང་དག་སྲིད་ལམ་དུབ་པའི་མགྲོན་པོ་དག །རང་གནས་གཏན་བདེའི་མལ་དུ་ཞུགས་འདོད་ན། །འཇུག་སྒོ་བླ་མའི་རྣལ་འབྱོར་འདི་ལས་གཞན། །མེད་ཕྱིར་ཉམས་ལེན་བླ་མའི་སྒྲུབ་ཐབས་བསྟན། །ཞེས་རྒྱུ་མཚན་སྨོས་པའི་སྒོ་ནས་མཆོད་བརྗོད་དང་དམ་བཅའི་ཚིག་སྔོན་དུ་བཏང་ནས། འདིར་གང་བཤད་པར་བྱ་བའི་ཆོས་ཀྱི་རིམ་པ་ནི་ཉམས་ལེན་བླ་མའི་རྣལ་འབྱོར་ཏེ། དེ་ཡང་དུས་གསུམ་གྱི་རྒྱལ་བ་ཐམས་ཅད་ཀྱི་མཁྱེན་བརྩེ་ནུས་པའི་རང་གཟུགས་མཚུངས་མེད་དཔལ་ལྡན་བླ་མ་རིགས་རྣམས་ཀུན་གྱི་ཁྱབ་བདག་འཁོར་ལོའི་མགོན་པོ་དོན་གྱི་སླད་དུ་མཚན་ནས་སྨོས་ན་ངེས་པ་དོན་གྱི་རྡོ་རྗེ་འཆང་ཆེན་པོ་དཔལ་ལྡན་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་པར་རྒྱལ་བ་ཞེས་མཚན་སྙན་ཉི་ཟླ་ལྟར་སྲིད་ཞིའི་ཁོང་ན་མངོན་པར་གསལ་བ་གང་འདི་ཉིད་ཀྱི་སྒྲུབ་ཐབས་ཟབ་མོ་དག་སྣང་བླ་མའི་རྣལ་འབྱོར་འདི་ཉིད་ཉམས་སུ་ལེན་པར་བྱེད་པ་ལ། སྨིན་པར་བྱེད་པའི་དབང་དང༌། གྲོལ་བར་བྱེད་པའི་གདམས་པ་གཉིས་ལས། དང་པོ་གཞུང་དུ་བཤད་ཟིན་པ་ལྟར་ཤེས་པར་བྱ། གཉིས་པ་ལ་གཉིས། གང་ལས་བྱུང་བའི་ཁུངས་སྨོས་པ་དང༌། དེ་ཉམས་སུ་ལེན་པའི་རིམ་པ་བསྟན་པའོ། །་དང་པོ་ནི། ལུང་བསྟན་འཆི་མེད་ལྕགས་སྡོང་མ་ལས། དུས་ངན་སྙིགས་མ་ལྔ་བདོ་ཆེར་སྙིགས་དུས༔ སྒོམ་པའི་བཀབ་བབ་བསྟན་འགྲོའི་གསོས་སུ་སྨིན༔ ཞེས་དང༌། ད་དུང་དེ་ལ་དམིགས་ཁྲིད་ཐུན་མོང་མ་ཡིན་པ་དང༌། ལམ་འདི་ལ་བརྟེན་ནས་སྙིགས་དུས་ཀྱི་ཚེ་ཐུང་གཅིག་ལ་ཟུང་འཇུག་རྡོ་རྗེ་འཆང་གི་གོ་འཕང་ཐོབ་པའི་ཐབས་ཆེས་མྱུར་བ་ཡང་ཡོད་པས། བཤེས་གཉེན་མཉེས་པར་བྱེད་པའི་ཞལ་ལས་ཤེས་དགོས་སོ། །ཞེས་གསུངས་པས། དེ་ཡང་རང་མཉམ་སྐལ་བ་དམན་པའི་གང་ཟག་དག་གིས་བསྐྱེད་རྫོགས་ཀྱི་གཞུང་ལམ་རྒྱ་ཆེན་པོ་དག་ལ་འཇུག་པར་མི་ནུས་པ་རྣམས་ཀྱི་དབང་དུ་བྱས་ཏེ། འདིར་བསྐྱེད་རྫོགས་མན་ངག་གི་གནད་བསྡུས་ཤིང་གསང་སྔགས་རྡོ་རྗེ་ཐེག་པའི་མྱུར་ལམ་གཞན་ལས་ཀྱང་ཆེས་མྱུར་བའི་གསེང་ལམ་འདི་ལ་བརྟེན་ནས། སྐལ་ལྡན་གྱི་གང་ཟག་ཚེ་གཅིག་གིས་བླ་མ་སྐུ་བཞིའི་སར་ཁྲིད་པའི་མན་ངག་ཉམས་སུ་བླང་བའི་ཚུལ་དཀར་བརྒྱུད་རིན་པོ་ཆེ་འདིའི་ཕྱག་སྲོལ་ལ་མཆོད་པའི་གཙོ་བོ་བླའི་ཞབས་ཏོག ལམ་གྱི་གཙོ་བོ་བླ་མའི་མོས་གུས། སྒྲུབ་པའི་གཙོ་བོ་བླ་མའི་རྣལ་འབྱོར། ཐབས་ཀྱི་གཙོ་བོ་བླ་མའི་བྱིན་རླབས། འབྲས་བུའི་གཙོ་བོ་བླ་མ་རང་སེམས་སུ་རྟོགས་པ་ལ་འཇོག་པས། དེ་ལ་ཁྲིད་ཚུལ་ལམ་གྱི་རིམ་པ་ཡང༌། ཐོག་མར་མོས་པ་ལམ་བྱེད་ཀྱི་སྒོ་ནས་བླ་མ་སྐྱབས་གནས་ཀུན་འདུས་སུ་ཤེས་ཏེ་བསྙེན་པ་ནི་གཞི་དུས་ཀྱི་ཡོན་ཏན་མ་ཐོབ་པ་ཐོབ་པར་བྱེད་པའི་ཐབས་དང༌། བར་དུ་རྣམ་པ་ལམ་བྱེད་ཀྱི་སྒོ་ནས་རྩ་རླུང་ཐིག་ལེ་བླ་མའི་རང་བཞིན་དུ་ཤེས་ཏེ་སྒྲུབ་པ་ནི་ལམ་གྱི་ཡོན་ཏན་མ་ཐོབ་ཐོབ་པར་བྱེད་པའི་ཐབས་དང༌། ཐ་མར་མངོན་སུམ་ལམ་བྱེད་ཀྱི་སྒོ་ནས་སྐུ་གསུམ་བླ་མའི་ངོ་བོར་ཤེས་ཏེ་ཉམས་སུ་ལེན་པ་ནི་སྒྲུབ་པ་ཆེན་པ་སྟེ་འབྲས་བུའི་ཡོན་ཏན་མ་ཐོབ་པ་ཐོབ་པར་བྱེད་པའི་ཐབས་ཡིན་པས། འདིར་ཐབས་ཀྱི་རིམ་པ་དེ་དག་མདོར་བསྡུས་ཏེ་བསྟན་པ་ཡིན་ནོ། །གཉིས་པ་དེ་ཉམས་སུ་ལེན་པའི་རིམ་པ་ལ་གཉིས། ཐུན་མོང་དང་ཐུན་མོང་མ་ཡིན་པའོ། །དང་པོ་ནི། མོས་པ་ལམ་བྱེད་སྤྲུལ་སྐུའི་རྣལ་འབྱོར་གྱི་སྒོ་ནས། ཕྱི་སྒྲུབ་ཞབས་བརྟན་གྱི་བསྙེན་པ། ནང་སྒྲུབ་གསོལ་འདེབས་ཀྱི་བསྙེན་པ། གསང་སྒྲུབ་བཟླས་པའི་བསྙེན་པ། ཡང་གསང་ཕྲིན་ལས་ཀྱི་སྒྲུབ་པ་རྣམས་གཞན་དུ་བསྟན་ཟིན་པས་འདིར་སྨོས་མི་དགོས་སོ། །གཉིས་པ་ཐུན་མོང་མ་ཡིན་པའི་ལམ་རིམ་དངོས་ལ་གསུམ། ཐབས་རྣམ་པ་ལམ་བྱེད་ལོངས་སྐུའི་རྣལ་འབྱོར་བསྟན་པ། ཐབས་བྱུང་མངོན་སུམ་ལམ་བྱེད་ཆོས་སྐུའི་རྣལ་འབྱོར་བསྟན་པ། ཐབས་ཀྱི་གོ་རིམ་གྱི་ངེས་པ་བསྟན་པས་མཇུག་བསྡུ་བའོ། །དང་པོ་ལ་སྦྱོར་དངོས་རྗེས་གསུམ་ལས། དང་པོ་ནི་གསང་སྔགས་ལམ་གྱི་རྩ་བ་དག་སྣང་དང་མོས་གུས་ཡིན་པར་གསུངས་པས། དེ་ཡང་རང་ལ་དབང་རྒྱུད་མན་ངག་གི་གནས་སྟོན་པའི་བཀའ་དྲིན་གསུམ་ལྡན་གྱི་རྩ་བའི་བླ་མ་འདི་ཉིད་སངས་རྒྱས་དངོས་སུ་མཐོང་བའི་དག་སྣང་དང་ཅི་མཛད་ལེགས་པར་མཐོང་བའི་མོས་གུས་དང་མི་འབྲལ་བ་ཞིག་དགོས་ཀྱང༌། དེང་སང་དུས་དབང་གིས་ཆོས་སྒོར་བཞུགས་པའི་སློབ་མ་ཡང་རྒྱུད་ཉོན་མོངས་པ་རགས་པས་མཚན་ཉིད་དང་ལྡན་པ་དཀོན་ཞིང༌། བླ་མ་ཡང་གདུལ་བྱའི་རང་སྣང་དང་བསྟུན་ཏེ་སྐྱོན་ཡོན་འདྲེས་པ་ཙམ་མ་གཏོགས་རྒྱུད་སྡེ་རྣམས་ལས་གསུངས་པའི་མཚན་ཉིད་ཀུན་ལྡན་གྱི་བླ་མ་ནི་དུས་དབང་གིས་རྙེད་པར་དཀའ་ཞེས་དོན་དམ་བསྙེན་པ་ལས་གསུངས་པ་ལྟ་བུའོ། །དེས་ན་རང་ཅག་ལྷོ་ལྗོངས་པ་སྤྱི་བོ་གནམ་ལ་བསྟན་པ་རྣམས་ལ་སྤྱི་མཐུན་ལེགས་བྱས་ཀྱི་མཐུ་ལས་ལྷ་སྐལ་རིགས་བདག་ཏུ་ཐོབ་པའི་བླ་མ་ནི། སྤྱན་རས་གཟིགས་དབང་སྔགས་འཆང་རྡོ་རྗེ་འཛིན་པའི་ཚུལ་དུ་བྱོན་པ་དཔལ་ལྡན་འབྲུག་པ་རིན་པོ་ཆེ་ངག་དབང་རྣམ་པར་རྒྱལ་བ་འདི་ཉིད་ཡིན་པར་གྲུབ་ལ། མཁན་རབས་གསེར་ཕྲེང་རིམ་པར་བྱོན་པ་རྣམས་ཀྱང་བླ་མའི་ཕྲིན་ལས་ཀྱི་རོལ་པ་ཙམ་ལས་དོན་གྱི་ངོ་ན་གཉིས་སུ་མེད་པའི་གནས་ཚུལ་ལ་གཞིག་སྟེ། ད་ལྟ་རང་གི་རྩ་བའི་བླ་མ་འདིའང་སྣང་ཚུལ་མིའི་གཟུགས་སུ་སྟོན་པ་མ་གཏོགས་དོན་ལ་གང་འདུལ་གྱི་སྐུར་སྣང་བ་ཡིན་པས་བླ་མ་ངག་དབང་རྣམ་རྒྱལ་དངོས་ཡིན་པར་ཤེས་དགོས། དེ་ལྟར་ཤེས་ན་བླ་མ་སོ་སྐྱེ་རང་མཚན་པར་མི་བཟུང་བར་སྐྱབས་གནས་ཀུན་འདུས་ཀྱི་ངོ་བོར་ཤེས་སླ་ཞིང༌། དེ་ལས་ལྕགས་གོང་གསེར་དུ་མོས་པ་ལྟ་བུ་ལ་མི་ལྟོས་པར་བཅོས་མིན་གྱི་མོས་གུས་ཀྱང་ཇེ་ཆེར་འགྲོ་བའི་གནས་ཡོད་པས། དེ་ལྟ་བུའི་དག་སྣང་དང་མོས་གུས་ཀྱི་སྒོ་ནས་ཐོག་མར་སྐྱབས་སུ་འགྲོ་བ་ནི། ན་མོ། དཀོན་མཆོག་རྩ་གསུམ་ཀུན་འདུས་ཀྱི། །བླ་མ་ངག་དབང་རྣམ་རྒྱལ་ལ། །བདག་སོགས་མཁའ་མཉམ་འགྲོ་བ་རྣམས། །བྱང་ཆུབ་བར་དུ་སྐྱབས་སུ་མཆི། །ཞེས་ལན་གསུམ་གྱིས་སྐྱབས་འགྲོ་དང༌། དེ་ནས་ཐེག་ཆེན་ལམ་གྱི་རྩ་བ་གཞན་ཕན་བྱང་ཆུབ་ཀྱི་སེམས་ཡིན་པས་སྨོན་འཇུག་བྱང་ཆུབ་ཀྱི་སེམས་ལ་བློ་གཞོལ་བའི་སྒོ་ནས། མ་གྱུར་མཁའ་མཉམ་སེམས་ཅན་རྣམས། །བྱང་ཆུབ་ཆེན་པོར་འགོད་པའི་ཕྱིར། །བླ་མའི་གསང་གསུམ་སྒྲུབ་འདོད་ནས། །ཟབ་མོའི་ལམ་ལ་འཇུག་པར་བགྱི། །ཞེས་ལན་གསུམ་གྱིས་སེམས་བསྐྱེད་པར་བྱའོ། །གཉིས་པ་དངོས་གཞི་སྒྲུབ་པ་ཉམས་སུ་ལེན་ཚུལ་ལ་གསུམ། ཕྱི་ལུས་སྣང་ལྷར་སྒྲུབ་ཚུལ། ནང་རླུང་སྔགས་དབྱེར་མེད་དུ་སྒྲུབ་ཚུལ། གསང་བ་སེམས་བདེ་སྟོང་དུ་སྒྲུབ་ཚུལ་ལོ། །དང་པོ་ནི། ཨོཾ་ཤུ་ནྱ་ཏས་གཟུང་འཛིན་གཉིས་བསྡུས་ཀྱི་ཆོས་ཐམས་ཅད་རིག་པ་ཡེ་ཤེས་ཀྱི་ངང་དུ་སྦྱངས། དེའི་ངང་ལས། ཨ། སྣོད་བཅུད་རྣམ་དག་འོག་མིན་སྟུག་པོ་བཀོད། །གནས་ཁང་ལྷུན་གྲུབ་ལོངས་སྐུའི་གཞལ་མེད་ཁང༌། །ངོ་མཚར་རྒྱན་བཀོད་རྣམ་འཕྲལ་བསམ་ལས་འདས། །ཅིར་སྣང་མཆོད་པའི་སྤྲིན་ཕུང་འབྱམས་ཀླས་པའི། །དབུས་སུ་པདྨ་ཉི་ཟླའི་གདན་གྱི་སྟེང༌། །ཧཱུཾ་ཡིག་མཐིང་ཁ་འོད་ཟེར་ལྔར་འབར་བ། །དེ་ལས་འོད་འཕྲོས་ཕྱོགས་བཅུའི་ཞིང་ཁམས་ཀྱི། །རྒྱལ་བ་སྲས་བཅས་མཆོད་པས་མཉེས་པ་དང༌། །མ་དག་འགྲོ་བ་དྲུག་གི་སྣོད་བཅུད་སྦྱངས། །དག་པ་ཡེ་ཤེས་ལྷ་ཡི་འཁོར་ལོར་གྱུར། །ཚུལ་འདུས་ཧཱུཾ་ཡིག་ཡོངས་སུ་གྱུར་པ་ལས། །རང་ཉིད་བླ་མ་ངག་དབང་རྣམ་རྒྱལ་ལ། །རྣམ་པ་རྡོ་རྗེ་འཆང་དབང་ལོངས་སྤྱོད་རྫོགས། །མཚན་དཔེ་རབ་མཛེས་ཞལ་གཅིག་ཕྱག་གཉིས་པ། །རལ་པའི་ཅོད་པན་ཟླ་ཕྱེད་རྡོ་རྗེ་དང༌། །སྐུ་ལ་རིན་ཆེན་རྒྱན་སྤྲས་དར་གྱིས་གཡོགས། །ཕྱག་གཉིས་རྡོར་དྲིལ་འཛིན་ཏེ་རང་འོད་ཀྱི། །ཡུམ་དང་མཁའ་གསང་མཉམ་པར་སྦྱོར་བས་འཁྱུད། །ཞབས་གཉིས་གཡོ་མེད་རྡོ་རྗེ་སྐྱིལ་ཀྲུང་བཅས། །འོད་ལྔའི་ཕྲེང་བ་འཁྲིགས་པའི་ཀློང་ན་བཞུགས། །ཐུགས་ཀར་ཟླ་གདན་འོད་ལྔའི་གུར་ཁྱིམ་དུ། །ཧཱུཾ་ཡིག་མཐིང་ཁ་མར་མེ་ལྟར་འབར་བ། །དེ་ལས་འོད་འཕྲོས་སྣོད་བཅུད་ཕྲ་རགས་སྦྱངས། །སྣང་སྲིད་འཇའ་དང་འོད་དུ་དམིགས་ཏེ་བཟླ། །ཞེས་གསལ་བཏབ། དེ་ནས་ཐུགས་སྲོག་ས་བོན་ལ་དམིགས་ཏེ་ངག་ཏུ་ཧཱུཾ་ཞེས་བར་མ་ཆད་པར་བཟླས་པས་བསྐྱེད་རྫོགས་ཟུང་འབྲེལ་གྱི་སྒོ་ནས་ཞི་ལྷག་གི་བསམ་གཏན་བསྒོམ་པ་སྟེ། དེ་ཡང་རིག་ཆ་འགྲིམས་ཏེ་ཧཱུཾ་ཞེས་ཇེ་ཆེར་བཟླས་པས་མར་མེ་གཅིག་ལས་གཉིས་མཆེད་ཀྱི་ཚུལ་དུ་སྣང་སྲིད་ཐམས་ཅད་ཧཱུཾ་དང་འཇའ་འོད་ཀྱིས་གང་བར་བལྟས་ཏེ་བསྒོམས་པས་འཁྲུལ་རྟོག་ཐ་མལ་གྱི་ཆ་བཟློག་པ་བསྐྱེད་རིམ་དུ་སོང༌། ཡང་རིག་ཆ་ལྷོད་དེ་ཧཱུཾ་ཞེས་ཇེ་ཆུང་དུ་བཟླས་པས་འོད་ཟེར་ཧཱུཾ་དང་བཅས་པ་ཚུར་བསྡུས་ཏེ་ཐུགས་སྲོག་གི་ཧཱུཾ་ལ་ཐིམ། ཧཱུཾ་ཤིན་ཏུ་ཕྲ་བའི་སྒྲ་ཙམ་ལ་དམིགས་པ་ཞི་གནས་ཀྱི་རྟེན་དུ་བཟུང་ནས། མཚན་འཛིན་གྱི་སྤྲོས་པ་ཉེ་བར་ཞི་བའི་ངང་དུ་རིག་པའི་གསལ་ཆ་དང་བཅས་ཇི་སྲིད་མི་སྐྱེའི་བར་དུ་མ་ཡེངས་པར་བསྒོམ། ཡང་སྐབས་སུ་གནས་ཐོག་ནས་འཕྲོ་ན་སོ་སོར་རྟོག་པའི་ཤེས་རབ་ཀྱིས་འཕྲོ་བའི་རང་ངོ་ཤེས་ཙམ་བྱས་ཏེ་འཕྲོ་ཐོག་ཏུ་ཧཱུཾ་ཞེས་རིག་པ་ངར་བསྐྱེད་དེ་ཇེ་ཆེར་བཟླས་པས་ཕྱིའི་སྣང་སྲིད་ཕྲ་རགས་ཀྱི་བསྡུས་པའི་ཆོས་ཅན་མ་དག་པའི་དངོས་པོ་རྡུལ་ཙམ་ཡང་མ་ལུས་པ་དག་པའི་ཞིང་དུ་སྦྱངས། དང་བཅུད་ཀྱིས་བསྡུས་པའི་རིགས་དྲུག་གི་སེམས་ཅན་ཐམས་ཅད་བླ་མ་རྡོ་རྗེ་འཆང་གི་ཡེ་ཤེས་ཀྱི་རོལ་པར་བལྟས་ཏེ་ཆོས་ཅན་ལྷ་དང་ལྷ་མོའི་རང་བཞིན་དུ་དག མ་དག་པའི་སེམས་ཅན་འབུ་སྲིན་ཙམ་ཡང་མ་ལུས་པ་དག་པ་ཡེ་ཤེས་ཀྱི་འཁོར་ལོར་སད་པ་ནི་བསྐྱེད་རིམ་ཡིན། དེ་ཡང་ནང་དུ་རང་ལུས་ལྷར་བསྐྱེད་པ་ཙམ་ལས་ཕྱི་རོལ་དུ་བསྐྱེད་པའི་རྣམ་གཞག་མེད་དོ་སྙམ་དུ་མ་སེམས་ཤིག ཕྱི་ནང་གང་དུ་བསྐྱེད་ཀྱང་དོན་དུ་ལྷ་སྔགས་སུ་གསལ་བ་ལས་གཞན་མེད། དེ་ནས་ཕྱིའི་སྣང་བ་དང་ལྷ་ནང་གི་གནས་པ་དང་འཕྲོ་བ་ལ་སོ་སོར་རྟོག་པའི་ཤེས་རབ་ཀྱི་མིག་གིས་བལྟས་པས། ཕྱི་ནང་གཉིས་སུ་མེད་པར་ཤེས་པའི་རིག་ཆ་གྲུང་པོ་ལྷ་མཐོང་གི་རྟེན་དུ་བཟུང་ནས་སྣང་བ་ཕྱིར་མ་ཆད་ལྷ་ནང་དུ་མ་ཆད་པར་སྣང་བ་དང་ལྷ་གཉིས་སུ་མི་ཕྱེད་པའི་ངང་དུ་གནས་ཆ་དང་བཅས་ཇི་སྲིད་མི་སྐྱེའི་བར་དུ་བསྒོམས་པས་སྣང་བ་དང་ལྷ་རང་མཚན་དུ་བཟུང་བའི་བདེན་ཞེན་སྣང་བའི་ཆ་བཟློག་པ་རྫོགས་རིམ་དུ་སོང༌། དེ་ལྟར་བསྐྱེད་པའི་སྐབས་སུ་སྒྲ་ཇེ་ཆེ་དང་རྫོགས་པའི་སྐབས་སུ་སྒྲ་ཇེ་ཆུང་དུ་བཞག་པ་ཙམ་མ་གཏོགས་བསྐྱེད་རིམ་ཞེས་ལོགས་སུ་བཀར་ཏེ་བདེན་པར་མ་བཟུང༌། རྫོགས་རིམ་ཞེས་གུད་དུ་བཅད་དེ་བརྫུན་པར་མ་བཟུང་བར་བསྐྱེད་པའི་ངོ་བོ་སྟོང་པ་དང་སྟོང་པའི་གདངས་གསལ་བར་ཤེས་པས་གནས་ཆ་ཞི་གནས་དང༌། རིག་ཆ་ལྷ་མཐོང་དུས་ངེས་ཏེ་ཞི་ལྷག་ཟུང་འབྲེལ་ལམ་བསྐྱེད་རྫོགས་ཟུང་འབྲེལ་གྱི་སྒོ་ནས་སེམས་མི་གནས་པ་གནས་པར་བྱེད་པའི་ཐབས་ཡིན་པས་འདི་ལ་ལས་དང་པོ་པས་ཡུན་རིང་མི་གནས་པས་མཉམ་བཞག་ལ་ཐུན་དུ་བཅད་ནས་ཡུན་བསྲིངས་ཏེ་བསྒོམ། རྗེས་ཐོབ་ཏུའང་ནང་རང་གི་ལུས་ངག་ཡིད་གསུམ་དང་ཕྱི་སྣང་གྲགས་ཀྱི་ཆོས་ཐམས་ཅད་ལ་དེས་རྒྱས་བཏབ་སྟེ་སྤྱོད་ལམ་ཐམས་ཅད་དུ་རྐྱེན་བཟང་ངན་གང་བྱུང་ལ་དགག་སྒྲུབ་མི་བྱེད་པར་ངོ་ཤེས་ཙམ་གྱིས་རྒྱུན་བསྐྱང་བ་མ་གཏོགས་བདེན་འཛིན་ཨ་འཐས་སུ་ནམ་ཡང་མ་སོང་བར་བྱ། དེས་རྐྱེན་བཟང་ངན་ལམ་དུ་སློང་ནུས་ན་སྤྱོད་པའི་འབོག་འབྱིན་ཀྱང་ལོགས་སུ་མི་དགོས། དེ་ལྟར་མཉམ་རྗེས་རེ་མོས་སུ་བསྒོམས་པས་ཇི་ཙམ་ནས་དག་དང་མ་དག་པའི་སྣང་བ་ཐམས་ཅད་རང་སྣང་ཙམ་ལས་གུད་དུ་མེད་པར་ཤེས་ཏེ་བཟུང་བ་ཕྱི་རུ་མ་ཞེན། འཛིན་པ་ནང་དུ་མ་ཞེན་པར་ཡུལ་དང་ཡུལ་ཅན་གྱི་རྟོག་པ་དག་སྟེ་སྲིད་པའི་འཆིང་བ་ལས་གྲོལ་ནས་འབྲས་བུ་སློབ་ལམ་འཕགས་པའི་གནས་ནས་འོག་མིན་གྱི་བར་དུ་བགྲོད་པར་འགྱུར་རོ། །སླར་ཐུན་བསྡུ་ཁར་འོག་ནས་བྱུང་བའི་བསྡུ་རིམ་སོགས་བྱའོ། །གཉིས་པ་ནི། དེ་ནས་ཡང་རྩ་རླུང་གི་གནད་ལ་བརྟེན་ནས་སེམས་གནས་པ་བརྟན་པར་བྱེད་པའི་ཐབས་བསྟན་པ་ལ། སྦྱོར་བ་སྐྱབས་སེམས་སོགས་སྔར་བཞིན་དང༌། དངོས་གཞི་ལ། འོད་ལྔའི་ཕྲེང་བ་འཁྲིགས་པའི་ཀློང་ན་བཞུགས་ཞེས་པ་ཡན་ལུས་ཀྱི་སྟོང་ར་སྔར་བཞིན་ཕྱི་གསལ་ནང་གསལ་དུ་གསལ་བཏབ་ནས། དེ་ལྟར་གསལ་བའི་ལུས་ཀྱི་རྟེན་འདི་ལ། བརྟེན་པ་རྩ་གསུམ་འཁོར་ལོ་རྣམ་པ་བཞི། །སྤྱི་བོ་བདེ་ཆེན་འཁོར་ལོའི་རྩ་གཟུགས་ཡུམ། །ལུས་ཀྱི་ཐིག་ལེ་བླ་མའི་སྐུ་རྡོ་རྗེ། །རྩ་ཁམས་ཡི་གེའི་རྣམ་པ་དཔའ་བོ་དང༌། །རྩ་འདབས་སུམ་ཅུ་རྩ་གཉིས་དཔའ་མོའོ། །མགྲིན་པར་ལོངས་སྤྱོད་འཁོར་ལོའི་རྩ་གཟུགས་ཡུམ། །ངག་གི་ཐིག་ལེ་བླ་མའི་གསུང་རྡོ་རྗེ། །རྩ་ཁམས་ཡི་གེའི་རྣམ་པ་དཔའ་བོ་དང༌། །རྩ་འདབ་བཅུ་དྲུག་དཔའ་མོའི་རང་བཞིན་ནོ། །སྙིང་ག་ཆོས་ཀྱི་འཁོར་ལོའི་རྩ་གཟུགས་ཡུམ། །ཡིད་ཀྱི་ཐིག་ལེ་བླ་མའི་ཐུགས་རྡོ་རྗེ། །རྩ་ཁམས་ཡི་གེའི་རྣམ་པ་དཔའ་བོ་དང༌། །རྩ་འདབ་བརྒྱད་སོགས་དཔའ་མོའི་རང་བཞིན་ནོ། །ལྟེ་བ་སྤྲུལ་པའི་འཁོར་ལོའི་རྩ་གཟུགས་ཡུམ། །ཡེ་ཐིག་བླ་མའི་ཡེ་ཤེས་རྡོ་རྗེ་དང༌། །རྩ་ཁམས་ཡི་གེའི་རྣམ་པ་དཔའ་བོ་དང༌། །རྩ་འདབ་དྲུག་ཅུ་རྩ་བཞི་དཔའ་མོ་སྟེ། །རྩ་ཁམས་དཔའ་བོ་དཔའ་མོ་འདུ་བའི་གནས། །ལྷུན་གྲུབ་རྡོ་རྗེའི་ལུས་ཀྱི་གྲོང་ཁྱེར་དུ། །འཇུག་པའི་གསང་སྒོ་རྩ་གསུམ་འདུས་མདོ་ནས། །རླུང་གི་ལམ་གཏོད་ཐིག་ལེ་མགྲོན་དུ་ཆས། །བདེ་ཆེན་ཡེ་ཤེས་བསྐྱེད་པའི་སྦྱོར་བའི་ཆ། །འཇུག་གནས་ལྡང་བ་གསུམ་ལ་དམིགས་ཏེ་བཟླ། །ཞེས་རྩའི་སྟོང་ར་དྭངས་གསལ་སྒྲིབ་མེད་དུ་གསལ་བཏབ་ནས་འབྲུ་གསུམ་རྡོ་རྗེའི་བཟླས་པ་བྱ་བ་སྟེ། ཐོག་མར་ལུས་གནད་དང་ལྡན་པའི་སྒོ་ནས་མི་དག་པའི་རླུང་རོ་རྙིང་པ་ཕྱིར་བསལ་མིག་བར་སྣང་ལ་གཏད་དེ་དབུགས་འབྱུང་འཇུག་གནས་གསུམ་གྱི་གྲངས་དང༌། རིང་ཐུང་དང༌། ཁ་དོག་སོགས་ལ་བག་ཙམ་སྦྱངས་ནས། གཙོ་བོ་འཇུག་གནས་ལྡང་བ་གསུམ་ལ་བསླབ་པ་སྟེ། དེ་ཡང་རྩའི་གནས་ཚུལ་མ་ཤེས་པར་རྒྱུ་བའི་རླུང་དང་ཞོན་པའི་ཐིག་ལེ་སོགས་མི་ཤེས་པས། ཐོག་མར་རྩའི་གནས་སྟངས་ལས་བརྩམས་ཏེ་རྒྱུ་བའི་རླུང་བསྟན་པ་སྟེ། བདེ་ཆེན་ཡེ་ཤེས་ཀྱི་རྟེན་གཉུག་མ་དོན་གྱི་དབུ་མའམ་གནས་པ་རྩའི་དབུ་མ་ནི་ལུས་ཀྱི་དབུས་སུ་མཚན་ཉིད་བཞི་ལྡན་དུ་གནས་པ་དང༌། གཡོན་དུ་ཤེས་རབ་ཀྱི་རང་བཞིན་རྐྱང་མ་དཀར་ལ་དམར་བའི་མདངས་ཅན་དང༌། གཡས་སུ་ཐབས་ཀྱི་རང་བཞིན་རོ་དམར་ལ་དཀར་བའི་མདངས་ཅན་དུ་གནས་པའི་མར་སྣ་སུམ་མདོ་གྲུ་གསུམ་ནས་དབུ་མར་ཆུད་པ་ཡི་གེ་ཆའི་རྣམ་པ་ལྟ་བུ་དང༌། ཡར་སྣ་སྤྱི་བོ་ཀླད་རྒྱའི་མཚམས་ནས་གུག་པའི་ཚུལ་གྱིས་དབུ་མ་སྨིན་མཚམས་དང༌། གཡས་གཡོན་གཉིས་སྣ་སྒོ་སོ་སོར་ཟུག དེ་ནས་འཇུག་པ་འཛིན་པའི་རླུང་ངམ་ཟླ་བའི་རླུང་དཀར་པོ་ཨོཾ་གྱི་རྣམ་པས་སྣ་སྒོ་གཡོན་གྱི་རྩ་ཁ་འོག་ཏུ་འཕྱང་བའི་རྐྱང་མ་ནས་བརྒྱུད་འཁོར་ལོ་བཞིའི་ཐེད་དུ་ཅུང་ཟད་འཁྱོག་སྟེ་འཁོར་ལོའི་ལྟེ་བ་ཕུགས་ནས་དབུས་ཀྱི་ས་བོན་ཧཾ་ཨོཾ་ཧཱུཾ་ཨཾ་རྣམས་འཁོར་སོ་སོའི་དབུས་སུ་གནས་པ་ལ་གཡོན་དུ་བསྐོར་བའི་ཚུལ་གྱིས་སྤྱི་བོ་ནས་ཨ་ཤད་བར་མྱང་འདས་ཀྱི་རླུང་འོང་བའི་ལམ་ཡས་མར་གསལ་བཏབ། ལྡང་བ་བཟུང་བའི་རླུང་ངམ་ཉི་མའི་རླུང་དམར་པོ་ཨཱཿཡིག་གི་རྣམ་པས་ཨ་ཤད་ལས་གཉིས་སུ་ཕྱེ་སྟེ་གཡས་ཀྱི་རྩ་ཁ་སྟེང་དུ་ཕྱོགས་པའི་རོ་མ་ནས་བརྒྱུད་ཅུང་འཁྱོག་སྟེ་འཁར་ལོ་བཞིའི་ལྟེ་བའི་ཡི་གེ་རྣམས་ལ་གཡས་སུ་བསྐོར་བའི་ཚུལ་གྱིས་ཨ་ཤད་ནས་སྣ་རྩེའི་བར་འཁོར་བའི་རླུང་འགྲོ་བའི་ལམ་མས་ཡར་གསལ་བཏབ། གནས་པ་མུན་ཅན་ནམ་སྒྲ་གཅན་གྱི་རླུང་སྔོན་པོ་ཧཱུཾ་གི་རང་བཞིན་དབུ་མའི་མར་སྣར་ཨ་ཤད་དང་རོ་གཅིག་ཏུ་འདྲེས་པ་མུན་ཁང་དུ་མར་མེ་འཇོག་པ་ལྟར་གསལ་བཏབ། དེ་ལྟར་རླུང་གི་ལམ་ཡས་མས་སོ་སོར་བསྟན་པ་སྔགས་ཕྲེང་ལ་དམིགས་པའི་ཁྱད་པར་ཙམ་མ་གཏོགས་རྒྱུ་ཚུལ་སྣ་བུག་གཡས་ནས་མེ་རླུང་དང་ས་རླུང༌། གཡོན་ནས་རླུང་གི་རླུང་དང་ཆུའི་རླུང་རྒྱུ་བ་མི་འགོག་པས་གཙོ་བོ་ཕྲ་རགས་ཀྱི་སྒོ་ནས་ཕྱེ་སྟེ་རགས་པ་དམིགས་ཚུལ་ཤེས་པར་བྱས། དེ་ནས་སེམས་ཀྱི་རྒྱལ་པོ་རླུང་གི་རྟ་ལ་བསྐྱོན་ཏེ་རླུང་རིག་ཡ་བྲལ་དུ་མ་སོང་བར་རླུང་ནང་དུ་འཇུག་པའི་ཚེ་ཨོཾ་གྱི་ཕྲེང་བ་སྒྲ་གདངས་དང་བཅས་མྱང་འདས་ཀྱི་རླུང་ནང་དུ་ཞུགས་པར་བསམ། ནང་དུ་གནས་པའི་ཚེ་ཧཱུཾ་གི་རྣམ་པ་སྒྲ་གདངས་དང་བཅས་རང་མལ་དུ་ཇི་ཐུབ་གནས་པར་བསམ། སླར་ལྡང་བའི་ཚེ་ཨཱཿའི་འཕྲེང་བ་སྒྲ་གདངས་དང་བཅས་འཁོར་བའི་རླུང་ཕྱིར་འཐོན་པར་བསམ་པ་སྟེ་འཇུག་གནས་ལྡང་བ་གསུམ་ལ་རྩེ་གཅིག་ཏུ་དམིགས་ཏེ་བསྒོམ། དེ་དག་གི་སྐབས་སུ་རླུང་སེམས་ཡ་བྲལ་དུ་སོང་ནས་གནས་པ་མ་ཚོར་བའི་བྱིང་བ་དང༌། གསལ་ཆ་ཉམས་པའི་རྨུག་པ་དང༌། རྟོག་པ་འབྱམས་པའི་འཕྲོ་བ་དང༌། ཕྱི་རོལ་གྱི་ཡུལ་ལ་རྒོད་པ་སོགས་བྱུང་ན་དྲན་པའི་རྒྱུན་མ་ཤོར་བའི་ངང་ནས་ཤེས་བཞིན་གྱིས་བྱ་ར་བགྱི་སྟེ་བྱིང་རྨུག་ལ་རིག་པ་དཔངས་སྟོད་དེ་འགྲིམས་ཆ་གཙོ་བོར་སྟོན། འཕྲོ་རྒོད་ལ་དཔངས་སྨད་དེ་ལྷོད་ཆ་གཙོ་བོར་སྟོན་པའི་སྒོ་ནས་ཐུན་དུ་བཅད་ལ་ཡུན་བསྲིངས་ཏེ་བསྒོམ། དེའི་སྐབས་སུ་འབྱུང་བཞིའི་རླུང་ནང་དུ་འཆིང་བ་དང་དབུ་མར་ཞུགས་པའི་དབང་ལས་ཕྱིར་ཉམས་ཀྱི་སྣང་བ་ཅི་ཤར་ཡང་ཆེད་འཛིན་དང་ཞེན་པ་རྡུལ་ཙམ་ཡང་མེད་པར་ཉམས་བྱུང་རྒྱལ་དུ་བསྐྱང་ན་གེགས་དང་གོལ་ས་བྱུང་བའི་གནས་མེད། དེ་ལྟར་ལུས་ལ་སྲོག་རྩོལ་བཀག་སྟེ་བསྒོམས་པས། ཇི་ཞིག་ནས་རླུང་ཕྱིར་མི་རྒྱུ་བ་རང་མལ་དུ་གནས་པས་ཡུལ་གྱི་འཆར་སྒོ་ཟད་དེ་སེམས་ཀྱང་ཡུལ་ལ་མི་འཕྱན་པར་བརྟན་པར་གྱུར་པའི་མཐར། སྲོག་རྩོལ་གྱི་སྟོབས་ཀྱིས་ལས་རླུང་དབུ་མར་ཚུད་དེ་རྩ་ཐམས་ཅད་ཡེ་ཤེས་ཀྱི་རླུང་གིས་གང་བས་བདེ་བ་དང་གསལ་བ་ལ་སོགས་པའི་ཉམས་དང༌། དུ་བ་དང་སྨིག་རྒྱུ་ལ་སོགས་པའི་རྟགས་དང༌། ཕྲ་བ་དང་ཡང་བ་ལ་སོགས་པའི་ཡོན་ཏན་རྣམས་བྱུང་ནས་འབྲས་བུ་འཕགས་པའི་འོག་མིན་དུ་ན་དཱ་གཞོམ་མེད་སྐད་ཀྱིས་ཆོས་སྟོན་པ་སློབ་པའི་ཟུང་འཇུག་ལོངས་སྤྱོད་རྫོགས་པའི་སྐུ་གྲུབ་པར་འགྱུར་རོ། །སླར་ཐུན་བསྡུ་ཁར་འོག་ནས་འབྱུང་བའི་བསྡུ་རིམ་སོགས་བྱའོ། །གསུམ་པ་ནི། དེ་ནས་ཡང་ཐིག་ལེའི་གནད་ལ་བརྟེན་ནས་སེམས་བརྟེན་པ་འབོགས་འབྱིན་པའི་ཐབས་བསྟན་པ་ལ། སྦྱོར་བ་སྐྱབས་སེམས་སོགས་སྔར་བཞིན་དང༌། དངོས་གཞི་ལུས་ཀྱི་སྟོང་ར་དང་རྩ་བའི་སྟོང་ར་སྔར་བཞིན་དྭངས་ཤིང་གསལ་ལ་སྒྲིབ་པ་མེད་པར་གསལ་བཏབ་ནས། བདེ་ཆེན་ཡེ་ཤེས་བསྐྱེད་པའི་དངོས་གཞིའི་ཆ། །ཨ་ཧཾ་ཁ་སྦྱོར་ནང་དུ་དམིགས་ཏེ་བཟླ། །ཞེས་མཐའི་ཚིག་རྐང་གཉིས་པོ་འདོན་དམིགས་བསྒྱུར་ནས་རང་བྱིན་རླབས་པའི་མན་ངག་གཏུམ་མོ་འབར་འཛག་གི་རྣལ་འབྱོར་བསྒོམས་པ་སྟེ། ཐོག་མར་ལུས་གནད་ལེགས་པར་བཅོས་ཏེ་སྣ་བུག་གཉིས་ནས་རླུང་ནང་དུ་སྡུད། རོ་རྐྱང་གཉིས་རྒྱུ་མ་ཕུས་བཏབ་པ་བཞིན་གང་བའི་མཐར་གྲུ་མོ་གཉིས་ཀྱིས་དྲག་ཏུ་གཅུན་ཏེ་ལས་རླུང་ཐུར་སེལ་དུ་མནན། ཐིག་ལེའི་བགྲོད་དང་བསྟུན་ཏེ་རླུང་དལ་བུས་རྒྱུ་བ་མི་ཚོར་བར་འབྱུང་རྔུབ་བྱ། དེ་ནས་དམིགས་པའི་གནད་སྤྱི་བོ་དབུ་མའི་ནང་དུ་བྱང་ཆུབ་ཀྱི་སེམས་བདུད་རྩིའི་རང་བཞིན་ཐིག་ལེ་བདེ་ཆེན་མཚོན་པའི་ཡི་གེ་ཧཾ་གི་རྣམ་པ་ཅན་སོར་ཕྱེད་པ་རེག་བྱ་བསིལ་བ་ཁ་དོག་དཀར་བ་མགོ་ཐུར་བསྟན་དུ་གནས་པ་གསལ་བཏབ། དེ་ལ་ཡར་ངོ་དཀར་ཕྱོགས་ཀྱི་ཆ་བཅུ་དྲུག་ལ་རྐང་གཡོན་གྱི་མཐེ་བོང་ནས་སྤྱི་བོའི་བར་དུ་དབྱངས་ཡིག་ལུགས་འབྱུང་གི་ཚུལ་གྱིས་འཛེག་པའི་སྙིང་རྗེ་ཆ་བཅུ་དྲུག་གིས་གང་བའི་དཀར་ཆ་རྣམས་དཔའ་བོའི་དེ་ཁོ་ན་ཉིད་དུ་གསལ་བཏབ། མར་ངོ་ནག་ཕྱོགས་ཀྱི་ཆ་བཅུ་དྲུག་ལ་སྤྱི་བོ་ནས་རྐང་གཡས་མཐེ་བོང་གི་བར་དུ་དབྱངས་ཡིག་ལུགས་ཟློག་གི་ཚུལ་གྱིས་འབབ་པའི་སྟོང་པའི་ཆ་བཅུ་དྲུག་ཏུ་གྱུར་པའི་དམར་ཆ་རྣམས་དཔའ་མོའི་དེ་ཁོ་ན་ཉིད་དུ་གསལ་བཏབ། ལྟེ་འོག་རྩ་གསུམ་འདུས་པའི་མདོར་དབུ་མའི་ནང་དུ་རོ་རྐྱང་འཛོམ་པའི་རྩེར་སྐྱེ་མེད་མཚོན་པའི་ཡི་གེ་ཨ་ཐུང་སོར་ཕྱེད་པ་རེག་བྱ་ཚ་བ་ཁ་དོག་དམར་བའི་རྣམ་པ་ཅན་དུ་གནས་པ་ལ་ངོ་བོ་ཤེས་རབ་ཕར་ཕྱིན་མའི་རང་བཞིན་བཅོམ་ལྡན་འདས་མར་གསལ་བཏབ། རླུང་གིས་སྦྱོར་བས་ཨ་ཤད་དྲོད་དེ་ཆེར་དམར་བ་སོང་ནས་ཉམས་ཀྱི་གཏུམ་མོའི་རིམ་གྱིས་འབར་བའི་དྲོད་ཀྱིས་འཁོར་ལོ་བཞིའི་རྩ་འདབ་དྲོད་དེ་མེ་སྟག་རྟ་རྔ་ཙམ་སྤྱི་བོ་བདེ་ཆེན་ཐབས་ཀྱི་ངོ་བོ་ཧཾ་ཡིག་ལ་ཕོག དེ་ལས་བདུད་རྩི་ཐིགས་པ་ཡུངས་འབྲུ་ཙམ་ཞིག་ལྷུང་བའི་ཚུལ་གྱིས་སྡོང་རྩེར་སྣུམ་གྱིས་བྲན་པ་ལྟར། གཏུམ་མོའི་མེ་ལྕེ་དབུ་མའི་ལམ་ནས་གྱེན་དུ་བསྐྱོད་པས་ཕུང་ཁམས་སྐྱེ་གསུམ་གྱིས་བསྡུས་པའི་ཆོས་ཐམས་ཅད་སྒྲིབ་བྲལ་དུ་བསྲེགས། དཔྱིད་ཀྱི་ཐིག་ལེ་རི་བོང་ཅན་ཞུ་ཞིང་ཐུར་དུ་བབ་པའི་རྒྱུན་རྩའི་ཞིང་དུ་ཁྱབ་པར་འགྲེམས། རྡོ་རྗེ་ལུས་ཀྱི་ལྷ་རྣམས་ཆགས་པ་ཆེན་པོར་ཞུ་བའི་རྒྱུན་ཐིག་ལེ་དང་རོ་གཅིག་ཏུ་གྱུར་པ་འཁོར་ལོ་བཞི་རིམ་དུ་ཕབ་ནས་ཡས་བབ་ཀྱི་དགའ་བཞིའི་རྒྱུན་གྱིས་རྩོལ་བཅས་ཉམས་ཀྱི་གཏུམ་མོ་གསོས་པའི་བདེ་བ་ངོས་བཟུང་ནས་དེའི་ངང་ལ་སེམས་ཀྱི་བྱུང་ཚོར་རང་བཞིན་ལྷོད་ནས་དྲོད་དང་བདེ་བ་མ་སྐྱེས་ཀྱི་བར་དུ་བསྒོམ། ཡང་ལུས་འགྲིམས་ཏེ་ཐུར་སེལ་གྱེན་དུ་དྲངས་པས་རྩོལ་བཅས་ཀྱི་མེ་ལྕེ་སྟོབས་སུ་གྱུར་ནས་མེ་རླུང་ལྷན་ཅིག་དབུ་མ་ནས་ཡར་ལྡོག་སྟེ་མས་འཛེག་གི་དགའ་བཞི་ཉམས་སུ་མྱོང་བའི་མཐར་གསལ་ལ་མི་རྟོག་པའི་ཡེ་ཤེས་ཀྱི་ངང་དུ་མཉམ་པར་བཞག རྗེས་ཐོབ་ཏུའང་ཡེ་ཤེས་དེའི་ཉམས་ཀྱིས་བསུས་ཏེ་ཡུལ་སྣང་བདེ་བ་ཆེན་པོའི་རང་བཞིན་དུ་ཤེས་པ་ལས་མི་འདའ་ན་བསྲུང་བྱའི་དམ་ཚིག་དང་སྡོམ་པའང་ལོགས་སུ་མེད། དེ་ལྟར་ཐུན་དུ་བཅད་ནས་རེས་འཇོག་གི་ཚུལ་གྱིས་ཡུན་བསྲིངས་ཏེ་བསྒོམས་པས། ཇི་ཞིག་ནས་རླུང་སེམས་དབུ་མར་ཆུད་དེ་རྟོགས་པ་འབོགས་ཐོན་རྩོལ་མེད་བདེ་ཆེན་མཆོག་གི་གཏུམ་མོ་མངོན་དུ་གྱུར་ནས་རྩའི་རྒྱ་མདུད་ཞིག་སྟེ་རྩ་ཐམས་ཅད་དབུ་མ་དང་རླུང་ཐམས་ཅད་ཡེ་ཤེས་ཀྱི་རླུང་དུ་སོང་ནས་ཡུལ་དང་ཡུལ་ཅན་གཉིས་སུ་མེད་པའི་བདེ་སྟོང་གི་ཉམས་ཕྱོགས་མེད་དུ་རྒྱས་ཏེ་ཕྱི་ནང་མེད་པ་འོད་ཀྱི་རང་བཞིན་དུ་སོང༌། ཉིན་མཚན་འོད་གསལ་གྱི་ཁོར་ཡུག་ཏུ་འདྲེས་ཏེ་མཉམ་རྗེས་རིས་སུ་མེད་པར་གྱུར། སྒོམ་དང་མ་སྒོམ་གཉིས་ལ་ཁྱད་པ་མེད་པར་སོང་ནས་ལྷ་སྒོམ་སྔགས་ཟློས་ལ་སོགས་པའི་བྱས་པ་ཐམས་ཅད་བཅོས་མར་མཐོང༌། ཕྲ་སོགས་དབང་ཕྱུག་གི་ཡོན་ཏན་བརྒྱད་ཐོབ་སྟེ་འབྲས་བུ་བཏགས་པའི་འོག་མིན་དུ་སློབ་པའི་ཟུང་འཇུག་གི་ཐུགས་གྲུབ་པར་འགྱུར་རོ། །གསུམ་པ་རྗེས་ཀྱི་བྱ་བ་བསྡུ་རིམ་ནི། བླ་མའི་སྣང་ཆ་གསལ་བ་རང་ལ་བསྡུ། །རང་སེམས་བླ་མའི་རྡོ་རྗེ་གསུམ་གྱི་ལྷ། །ལམ་དུ་བྱེད་པས་ཆོས་དབང་སེམས་ལ་ཐོབ། །སེམས་ཉིད་ལྷན་ཅིག་སྐྱེས་པའི་རང་ངོ་བསྐྱང༌། །ཞེས་མཉམ་པར་བཞག ལྡང་དུས་དགེ་བ་རྫོགས་བྱང་དུ་བསྔོ་བ་སོགས་བྱའོ། །གཉིས་པ་ཐབས་བྱུང་མངོན་སུམ་ལམ་བྱེད་ཆོས་སྐུའི་རྣལ་འབྱོར་བསྟན་པ་ལ་སྦྱོར་དངོས་རྗེས་གསུམ་ལས། དང་པོ་ནི། ལུས་གནད་བཅོས་མིག་བར་སྣང་ལ་ཧ་རེ་གཏད་དེ་མདུན་གྱི་མཐོང་ཡུལ་དུ་འོད་ལྔའི་ཐིག་ལེ་ཟླུམ་བསྐོར་གྱི་དབུས་སུ་བླ་མ་ཆོས་སྐུ་རྡོ་རྗེ་འཆང་སྔོ་སང་ངེ་བ་ཞིག་གསལ་བཏབ་ནས། དཔལ་ལྡན་རྩ་བའི་བླ་མ་རིན་པོ་ཆེ། །བདག་གི་སྙིང་ག་པདྨོའི་ཟེའུ་འབྲུ་ལ། །འབྲལ་བ་མེད་པ་རྟག་པར་བཞུགས་ནས་ཀྱང༌། །སྐུ་གསུང་ཐུགས་ཀྱི་བྱིན་གྱིས་བརླབ་ཏུ་གསོལ། །ཞེས་མོས་གུས་ཀྱི་སྟོབས་ཀྱིས་བསྐུལ་བས། བླ་མ་འོད་ལྔའི་ཐིག་ལེ་དང་བཅས་པ་མདུང་ཚུགས་ཀྱི་ཚུལ་དུ་རང་གི་སྙིང་ཁར་བསྟིམས། རྟོགས་པ་དོན་གྱི་དབང་མཆོག་སེམས་ལ་ཐོབ་བོ་སྙམ་དུ་སྒོ་གསུམ་རང་བབ་ཏུ་བཞག་པར་བྱའོ། །གཉིས་པ་ནི། དེ་ཡང་བླ་མའི་བྱིན་རླབས་ཀྱི་སྟོབས་ཀྱིས་སྙིང་གི་མུན་པ་རིམ་གྱིས་སངས་ན་རྟོགས་པ་རིམ་གྱིས་སྐྱེ། ཅིག་ཅར་དུ་སངས་ན་རྟོགས་པ་ཅིག་ཅར་དུ་སྐྱེ་བར་གསུངས་པས། ཅིག་ཅར་བའི་རིགས་ལ་ལྟ་བ་ལུང་རིགས་ལ་མི་ལྟོས། སྒོམ་པ་སེམས་འཛིན་ལ་མི་ལྟོས། སྤྱོད་པ་གནང་བཀའ་ལ་མི་ལྟོས། འབྲས་བུ་དུས་རྟགས་ལ་མི་ལྟོས་པར་རྟོགས་པ་གཅིག་གིས་ས་ལམ་ཆིག་ཆོད་དུ་གྱུར་ནས་མི་སློབ་པའི་ཟུང་འཇུག་མངོན་དུ་གྱུར་པ་དང༌། དེང་སང་དེ་ལྟ་བུ་སྐྱེ་བའི་གང་ཟག་ཡང་རབ་ཤིན་ཏུ་འབྱུང་དཀའ་བ་ཡིན་ནོ། །འདིར་དབང་རྣོན་རིམ་གྱིས་སྐྱེ་བའི་དབང་དུ་བྱས་ཏེ། བློ་མུན་ཅུང་ཟད་སངས་ནས་རྟོགས་པ་ཅུང་ཟད་སྐྱེ་ན་དེ་ལ་རྩལ་སྦྱོང་དགོས་པས། དེ་ཡང་རྩོལ་བཅས་ལམ་གྱིས་མ་ཡིན་པར་རྩོལ་མེད་མོས་གུས་ཁོ་ནས་རྩལ་སྦྱོང་བས་ཆོག་པ་སྟེ། འདིར་མ་ཟད་སྔར་རྩོལ་བཅས་ལམ་གྱི་རིམ་པ་བསྟན་པ་དག་ལའང་གེགས་དང་གོལ་ས་འབོགས་འདོན་ཐམས་ཅད་བླ་མའི་མོས་གུས་ལ་བརྟེན་པས་གྲོལ་བ་དང༌། ཆིག་ཆོག་མོས་གུས་ཀྱི་ལམ་ནས་སྣང་གྲགས་རྟོག་པའི་ཆོས་ཐམས་ཅད་བླ་མའི་རྡོ་རྗེ་གསུམ་དུ་ཁྱེར་ཤེས་པའི་སྒོ་ནས་རྩལ་སྦྱངས་ན། བླ་མའི་བྱིན་རླབས་སེམས་ལ་ཞུགས་པའི་སྟོབས་ཀྱིས་ཕྱག་རྒྱ་ཆེན་པོའི་ཡེ་ཤེས་མངོན་སུམ་དུ་མཐོང་བར་འགྱུར་རོ། །སྔར་གྱི་སྒོམ་པ་རྣམས་ཕྱག་རྒྱ་ཆེན་པོ་མིན་ནམ་སྙམ་ན། ཐབས་ཀྱི་ཆར་བཏགས་པའི་ལམ་གྱི་ཕྱག་རྒྱ་ཆེན་པོ་ནི་ཡིན་མོད་ཀྱི། འོན་ཀྱང་ཐབས་ཀྱི་ཆ་ལ་ཤེས་རབ་ཀྱི་ལྟ་བས་མ་ཟིན་ན་འབྲས་བུ་མཐར་ཐུག་པ་མི་འགྱུར་བས། འདིར་སྒོམ་ཐོག་ནས་ལྟ་བ་བཙལ་བའི་དབང་དུ་བྱས་ཏེ། སྔར་གྱི་བདེ་སྟོང་གསལ་ལ་མི་རྟོག་པའི་ཡེ་ཤེས་ཉམས་ཀྱི་ཤུན་པ་དང་བཅས་པ་དེ་ཉིད་ལྷག་མཐོང་དུ་ན་སྤར་བའི་ཕྱིར། གནས་འགྱུ་རིག་གསུམ་གྱི་སྒོ་ནས་ཁང་ནང་ལྟས་ཀྱི་ཚུལ་དུ་མངོན་གསུམ་ལམ་བྱེད་རང་རིག་པས་དཔྱད་དེ་བཙལ་བས་རྩ་བ་མ་རྙེད་པའི་ཚེ་བལྟ་བྱ་ལྟ་བྱེད་གཉིས་སུ་མེད་པར་ཤེས་པའི་ཚུལ་གྱིས་ལྟ་བ་བློ་འདས་ཆེན་པོར་ཐག་ཆོད་དེ་བསྒོམས་པས། རང་གནས་རིག་སྟོང་ལྷན་ཅིག་སྐྱེས་པའི་ཡེ་ཤེས་སྤྲིན་གསེབ་ཀྱི་ཉི་མ་མཐོང་བ་ལྟར། རང་གཤིས་ཐ་མལ་གྱི་ཤེས་པ་རྟོག་པ་སྔ་ཕྱིའི་སོ་མཚམས་ནས་འཆར་ཏེ། སྔར་བས་ལྷག་པའི་ངེས་ཤེས་བཟང་པོ་གསར་དུ་རྙེད་པ་འདི་ངོ་ཤེས་པ་ཙམ་ལ་ལྷག་མཐོང་ཞེས་བརྗོད་པ་མ་གཏོགས་ཡུལ་དང་ཡུལ་ཅན་གྱི་ཚུལ་དུ་མཐོང་བ་ལྟ་བུ་ནི་མ་ཡིན་ནོ། །དེ་ནས་དེ་ཡི་རྒྱུན་བསྐྱངས་བས་ཡེ་ཤེས་མཐོང་བའི་རྟོགས་པ་ཇེ་བརྟན་དུ་གྱུར་ནས། སེམས་ཉིད་ལྷན་ཅིག་སྐྱེས་པ་ཆོས་སྐུའི་རང་ཞལ་དངོས་སུ་མཇལ། རྣམ་རྟོག་ལྷན་ཅིག་སྐྱེས་པ་ཆོས་སྐུའི་རང་རྩལ་དུ་རིག སྣང་བ་ལྷན་ཅིག་སྐྱེས་པ་ཆོས་སྐུའི་རང་གདངས་སུ་ཤེས་པའི་སྒོ་ནས། གཤིས་སྐྱེ་མེད་ལ་བརྟན་པ་མ་ཐོབ་ཀྱི་བར་དུ་མཉམ་བཞག་དང་མི་འབྲལ་བར་སེམས་ཉིད་ཀྱི་རང་ངོ་བསྐྱང༌། ཇི་ཙམ་ནས་མཉམ་བཞག་སོ་སོ་རང་རིག་པའི་ཡེ་ཤེས་ཀྱིས་ངོ་ན་ཅི་ཡང་སྣང་བ་མེད་པར་ཤེས་ཏེ་རྟོགས་པའི་གདེངས་རྙེད་ནས་ཟུང་འཇུག་རབ་ཏུ་མི་གནས་པའི་དོན་རྟོགས། རྗེས་ཐོབ་ཏུ་གདངས་འགགས་མེད་ལ་རྩལ་མ་རྫོགས་ཀྱི་བར་དུ་ཅི་ཤར་ཅི་སྣང་ཐམས་ཅད་མཉམ་པ་ཉིད་དུ་རྩལ་སྦྱོང་བ་ལ། ནང་ཡིད་ཅན་གྱི་བློ་རྩལ་སྦྱོང་བ་དང༌། ཕྱི་ཡུལ་ཐོག་ཏུ་རྩལ་སྦྱོང་བ་གཉིས་ལས། དང་པོ་ནང་ཡུལ་ཅན་གྱི་བློ་ངོར་འཁྲུལ་རྟོག་ཅི་ཤར་ཡང་ཤར་ཐོག་ཏུ་གཅེར་གྱིས་བལྟས་པས་ངོ་ཤེས་པ་དང་གྲོལ་བ་དུས་མཉམ་དུ་སོང་ནས་འཁྲུལ་ཐོག་ཏུ་གྲོལ་བའི་གདེང་རྙེད། འཁྲུལ་པ་གཞི་མེད་དུ་ཤེས་པས་གྲོལ་ཐོག་ཏུ་འཁྲུལ་པའི་མཚང་རིག་ནས་འཁོར་འདས་དབྱེར་མེད་དུ་རྟོགས། གཉིས་པ་ཕྱི་ཡུལ་ཐོག་ཏུ་དག་དང་མ་དག་པའི་སྣང་བ་ཅི་དང་ཅིར་སྣང་ཡང་དེ་ཁར་འཛིན་མེད་དུ་འཇོག་པས་སྣང་བ་ཕྱིར་མ་ལུས་ཤེས་པ་ནང་དུ་མ་ལུས་པར་སྣང་སེམས་དབྱེར་མེད་དུ་སོང་ནས། སྣང་བའི་ངོ་བོ་སྟོང་པ་དང་སྟོང་པའི་རང་གདངས་སྣང་བར་ཤར་བའི་ངེས་གསང་རིག་ནས་སྣང་སྟོང་ཟུང་འཇུག་ཏུ་རྟོགས། དེས་དུ་མ་རོ་གཅིག་ཏུ་རྟོགས་ཏེ་སྣང་ཐོག་ཏུ་སེམས་ཀྱི་འདུག་ཚུལ་རིག རོ་གཅིག་དུ་མར་རྟོགས་ཏེ་སེམས་ཐོག་ཏུ་སྣང་བའི་འཆར་ཚུལ་རིག་ནས་ཆོས་ཐམས་ཅད་མཉམ་པ་ཉིད་དུ་སོང་བའི་མཐར། སྣང་བའི་ཚོགས་ཐམས་ཅད་སེམས་ལ་ཐིམ་པས་རྣམ་པར་ཤེས་པ་ལྔ་དབང་པོའི་གྲོང་ལས་ཕྱོགས་ཏེ་ཡུལ་སྣང་རང་བཞིན་མེད་པ་ཟླ་འོད་ལྟ་བུར་གྱུར་པ་ནི་སྟོང་པ་སྟེ་སྣང་བའི་སྐབས་དང༌། སེམས་སེམས་བྱུང་ལ་ཐིམ་པས་རྣམ་པར་ཤེས་པ་ཁ་ནང་དུ་ཕྱོགས་ཏེ་ཡུལ་འཛིན་ནུབ་པའི་ཤེས་པ་ཉི་འོད་ལྟ་བུར་གྱུར་པ་ནི་ཤིན་ཏུ་སྟོང་པ་སྟེ་མཆེད་པའི་སྐབས་དང༌། སེམས་བྱུང་མ་རིག་པ་ལ་ཐིམ་པས་བལྟ་བྱ་ལྟ་བྱེད་གཉིས་སུ་མེད་པར་མུན་པ་ལྟ་བུར་གྱུར་པ་ནི་སྟོང་པ་ཆེན་པོ་སྟེ་ཉེར་ཐོབ་ཀྱི་སྐབས་དང༌། མ་རིག་པ་རིག་པ་ལ་ཐིམ་པས་གཉིད་སད་པ་ལྟ་བུར་གྱུར་པ་ནི་ཐམས་ཅད་སྟོང་པ་སྟེ་བཞི་པ་འོད་གསལ་ཆེན་པོའི་སྐབས་སོ། །དེ་ལྟར་སྒྲིབ་བྱེད་གནས་སྐབས་བཞིའི་དྲི་མ་ཐམས་ཅད་དང་བྲལ་བའི་ཡང་དག་པའི་མཐའ་སོ་སོར་རང་རིག་པའི་ཡེ་ཤེས་ཀྱི་སྤྱོད་ཡུལ་དུ་བྱས་ཏེ་མཁྱེན་གཉིས་ཡེ་ཤེས་ཀྱི་རྩལ་རྫོགས་ནས་སྣང་སྲིད་སྐུ་གསམ་དུ་འཆར། ཆོས་ཅན་ཆོས་ཉིད་དུ་གྲོལ་བས་ལམ་གྱི་རྩོལ་བ་དབྱིངས་སུ་ཟད་དེ་འབྲས་བུའི་མཐར་ཐུག་མི་སློབ་པའི་ཟུང་འཇུག་བླ་མའི་ཡེ་ཤེས་རྡོ་རྗེ་མངོན་དུ་གྱུར་ནས་རང་སྣང་དོན་གྱི་འོག་མིན་དུ་ཁ་སྦྱོར་ཡན་ལག་བདུན་ལྡན་གྱི་རྡོ་རྗེ་འཆང་དུ་གྲུབ་པར་འགྱུར་རོ། །གསུམ་པ་ནི། མཉམ་བཞག་ལས་ལྡང་དུས་དགེ་རྩ་སེམས་ཅན་གྱི་དོན་དུ་བསྔོ་བ་སོགས་བྱའོ། །གསུམ་པ་ཐབས་ཀྱི་གོ་རིམ་གྱི་ངེས་པ་བསྟན་པས་མཇུག་བསྡུ་བ་ནི། དེ་ལྟར་སྐལ་ལྡན་གྱི་གང་ཟག་ཚེ་གཅིག་གིས་བླ་མ་སྐུ་བཞིའི་སར་ཁྲིད་པའི་གསེང་ལམ་འདི་ཉིད་ཉམས་སུ་ལེན་པའི་གོ་རིམ་ཡང་ལམ་རིམ་སྔ་མ་རྣམས་སུ་རང་རང་གི་ལམ་གྱི་རྟགས་དང་རྟགས་ཅན་གྱི་འབྲས་བུ་རེ་བསྟན་ཀྱང་གནས་སྐབས་ཙམ་ལས་མཐར་ཐུག་པར་མ་གྱུར་པའི་ཕྱིར། ལམ་རིམ་སྔ་མ་སྔ་མ་ཕྱི་མ་ཕྱི་མའི་ལམ་སྟེགས་སུ་བརྟེན་ནས་རང་ལམ་གྱི་རྟོགས་པ་ཚད་དུ་ཕྱིན་པའི་མཐར་ཆུ་ལས་སྒྲོལ་བའི་གཟིངས་ལྟར་སྤང་ཆོག་པ་ཡིན་ནོ། །དེ་ལྟར་བསྟན་པའི་དགོས་པ་ཅི་ཞེ་ན། དེ་ཡང་ཕྱི་ལྟར་ལུས་སྣང་ལྷར་ཁྲིད་པའི་ཐབས་ཀྱིས་སེམས་མི་གནས་པ་གནས་པར་བྱེད་པ་དང༌། ནང་ལྟར་རླུང་སྔགས་དབྱེར་མེད་དུ་ཁྲིད་པའི་ཐབས་ཀྱིས་སེམས་གནས་པ་བརྟན་པར་བྱེད་པ་དང༌། གསང་བ་སེམས་བདེ་སྟོང་དུ་ཁྲིད་པའི་ཐབས་ཀྱིས་བརྟན་པ་འབོགས་འབྱིན་པར་བྱེད་པ་དང༌། མཐར་ཐུག་གི་རིག་པ་ཡེ་ཤེས་སུ་ཁྲིད་པའི་ཐབས་ཀྱིས་འབྲས་བུ་མངོན་དུ་བྱེད་པ་སྟེ། ཁྲིད་ཚུལ་དགོས་པ་བཞི་ལྡན་གྱི་སྒོ་ནས་མ་དག་པའི་ལུས་ངག་ཡིད་དང་ཀུན་གཞི་དག་པར་གནས་གྱུར་ཏེ། བླ་མའི་སྐུ་གསུང་ཐུགས་དང་ཡེ་ཤེས་ཏེ་རྡོ་རྗེ་བཞིར་སྒྲུབ་པའི་ཐབས་ཚུལ་གྱི་ལམ་རིམ་འདི་ཉིད་དུ་གསང་སྔགས་རྡོ་རྗེ་ཐེག་པའི་ཉམས་ལེན་གྱི་གནད་བསྡུས་པར་བསྟན་ཏོ།། །།ཞེས་དག་སྣང་བླ་མའི་རྣལ་འབྱོར་ཐུན་མོང་མ་ཡིན་པ་འདི་ཉིད་ཤཱཀྱའི་བཙུན་པ་དགེ་འདུན་རིན་ཆེན་པས་སྤ་གྲོ་ཀུན་གླིང་ཆོས་ཀྱི་དགའ་ཚལ་དུ་ལོ་གསུམ་གྱི་མཚམས་མལ་དུ་གནས་སྐབས་རེག་ཟིན་དུ་བཏབ་པ་ལགས་ཀྱང༌། གཞན་ལ་བསྟན་པའི་སྐབས་སུ་མ་བབ་པར་ལོ་ངོ་བཅུ་གཉིས་ཀྱི་བར་དུ་གསང་རྒྱ་སྡོམ་པའི་ཚུལ་དུ་གནས་པ་ལས། ད་ལྟ་ཀུན་བཟོད་འཛིན་མའི་ཁམས་ལྡན་ཕོ་ཉ་ཅང་ཤེས་ཀྱི་ལོར་དག་སྣང་ཆོས་སྐོར་གྱི་ལེ་ཚན་ཁ་ཐོར་དུ་ཡོད་པ་རྣམས་འཕྲུལ་པར་གདབ་པའི་ཆེད་དུ་གཅིག་ཏུ་བསྡུས་སྐབས། འདི་ཡང་སྒྲོ་སྐུར་ལ་མ་འཛེམས་པར་བསྟན་དགོས་བྱུང་བས་ཀུན་ལ་མི་མཁོ་ཡང་འགའ་ལ་སྨན་པའི་རྒྱུར་གྱུར་ཅིག། །།